Lene Espersen (KF), 1999-11-30:
Formålet med lovforslaget er at fremme udviklingen i landdistrikterne.
Lovforslaget lægger ligeledes op til, at man sammenlægger en lang række bestemmelser og dermed også forenkler det samlede grundlag.
Dermed skal man så sikre en optimal udnyttelse af midlerne på området.
Lovforslaget ligger som en klar videreførelse af de beslutninger om »Dagsorden 2000«, der blev truffet på EU-topmødet, og skal forstærke indsatsen for udviklingen i landdistrikterne.
Disse overordnede principper tilslutter Det Konservative Folkeparti sig fuldt ud.
Lovforslaget erstatter en lang række ordninger, som har fungeret positivt i dag, bl.a. støtteordninger til fremme af dyrevelfærd, støtte til efteruddannelse, bjergdirektivet, støtte til miljøvenlige jordbrugsforanstaltninger, støtte til økologi, Mål 5 b, og jeg kunne blive ved, men en lang række positive ordninger.
Jeg synes, det er vigtigt at få understreget, at det for Det Konservative Folkeparti er af allerhøjeste betydning, at vi udnytter de mange positive erfaringer, der allerede har vist sig fra disse EU-projekter.
Det er vigtigt at understrege, at det erfaringsgrundlag, som vi allerede har fra kommunal og amtskommunal forvaltning samt fra alle de organisationer, som hidtil har været berørt af disse ordninger, bruger vi i det videre arbejde.
Der er ingen grund til at opfinde nye dybe tallerkener.
Så det er en opfordring til fødevareministeren om, at vi skal forsøge at trække på det erfaringsgrundlag, der ligger ude i kommunerne og amterne fra tidligere administration af ordningerne.
Det fremgår af høringssvarene, at en lang række organisationer har kommentarer til lovforslaget.
Man kan måske sige, at det kan ikke komme bag på nogen af os, at når der er tale om her, at vi har en meget stor, fyldt pengekasse, så er der mange om budet, og alle ønsker jo at få en ekstra lille del af den.
Jeg synes, det er meget vigtigt, at Folketinget her bevarer det kølige overblik, at vi sikrer, at pengene går til de formål, der skaber vækst, der skaber arbejdspladser og udviklingsmuligheder i landdistrikterne over en bred vifte af felter.
Det er i hvert fald det, Det Konservative Folkeparti vil lægge vægt på under udvalgsarbejdet.
Vi vil under udvalgsarbejdet også gerne dyrke mulighederne for at gøre efteruddannelsesordningen mere fleksibel.
Det skyldes jo, at vi allerede på andre områder desværre har gjort den erfaring, at man nogle gange ved at stille krav om, at en uddannelse skal have en vis varighed, kommer i den problemstilling, at folk bliver sendt på kurser i alt for lang tid, alene fordi det udløser et offentligt tilskud, hvor kursuset måske kunne have en kortere varighed.
Derfor synes jeg, at vi under udvalgsarbejdet skal dyrke, om der kan komme større fleksibilitet ind i det, men selvfølgelig uden at vi går på kompromis med kvaliteten af de uddannelsestilbud, som er støtteberettigede.
Så jeg synes, at det er en af de ting, vi under udvalgsarbejdet også skal dyrke.
Vi støtter også det helt overordnede sigte, at ministeren får en mulighed for løbende at justere ordningerne.
Det har ikke hidtil været muligt, og jeg vil godt fremdrage bare et enkelt eksempel, som er et negativt eksempel på, hvad der sker, hvis man laver for fastlåst en ordning, nemlig det såkaldte bjergdirektiv, som vi godt nok fik gennemført med en del forsinkelse, og hvor en lang række småøer fik en håndsrækning, fordi de har øgede transportudgifter inden for jordbrugserhvervet, men desværre fik hverken Bornholm eller Ærø en del af de midler.
Det er der mange årsager til, men jeg har faktisk en forhåbning om, at det, at ministeren nu får en mulighed for at justere ordningerne, også gør, at vi kan agere hurtigere, i tilfælde af, at der bliver et behov for en justering af mulighederne.
Alt i alt er Det Konservative Folkeparti meget positivt over for lovforslaget, men vi vil selvfølgelig under udvalgsarbejdet dyrke nogle af de problemer, der fremgår af høringssvarene, og så henstille, at vi husker på, at det her drejer sig om at forbedre udviklingsmulighederne i landdistrikterne og her bruge den brede vifte af muligheder, som lovforslaget lægger op til.